Τιμ Ντάνκαν

Ο **Τίμοθι Θίοντορ Ντάνκαν** (αγγλικά: *Timothy Theodore Duncan*, γεννήθηκε 25 Απριλίου 1976) είναι Αμερικανός πρώην καλαθοσφαιριστής που αγωνίστηκε σε όλη την επαγγελματική του καριέρα με τους Σαν Αντόνιο Σπερς στο NBA ως πάουερ φόργουορντ και σέντερ. Θεωρείται ως ένας από τους καλύτερους παίκτες στην ιστορία του αθλήματος.

## Βιογραφία

### Πρώτα χρόνια
Γεννήθηκε στο Κρίστιανστεντ των Αμερικανικών Παρθένων Νήσων. Η οικογένειά του ανήκε στη μεσαία τάξη στο Κρίστιανστεντ. Στο σχολείο ήταν λαμπρός μαθητής και ονειρευόταν να διακριθεί στην κολύμβηση. Διέπρεψε στα 50, 100 και 400 μέτρα ελεύθερο, με στόχο να αγωνιστεί στους Ολυμπιακούς Αγώνες του 1992 ως μέλος της ομάδας των Ηνωμένων Πολιτειών. Ωστόσο, τα όνειρά του διαλύθηκαν όταν ο τυφώνας Χιούγκο κατέστρεψε τη μοναδική πισίνα ολυμπιακών διαστάσεων στις Παρθένες Νήσους το 1989, αναγκάζοντας τον Ντάνκαν να προπονηθεί στον ωκεανό. Σύντομα όμως έχασε τον ενθουσιασμό του και δεν συμμετείχε ποτέ σε αγώνες κολύμβησης, οπότε αναγκάστηκε να αλλάξει άθλημα, επιλέγοντας το μπάσκετ, με τη βοήθεια του κουνιάδου του.  Εξελίχθηκε σε σπουδαίο παίκτη στο Επισκοπικό Λύκειο *St. Dunstan*, προσελκύοντας την προσοχή αρκετών πανεπιστημίων, παρά το γεγονός ότι έπαιζε μόνο από την ένατη τάξη. Τελικά, το Πανεπιστήμιο *Wake Forest* εξασφάλισε τις υπηρεσίες του αφού ο Κρις Κινγκ, πρώην παίκτης του NBA και ατζέντης που προωθούσε το πρωτάθλημα στην Καραϊβική.

### Κολέγιο
Κατά τη διάρκεια της πρώτης του χρονιάς, 1993–94, ο Ντάνκαν και ο συμπαίκτης του Ράντολφ Τσίλντρες οδήγησαν την ομάδα σε ένα μέτριο ρεκόρ 20 νικών και 11 ηττών. Ο Ντάνκαν ξεχώρισε για τις ισχυρές αμυντικές του ικανότητες. Τελείωσε την πρώτη του χρονιά με μέσο όρο 9,8 πόντους, 9,6 ριμπάουντ και 3,76 κοψίματα. Κατά τη διάρκεια του δεύτερου έτους των σπουδών του, έκανε ένα σημαντικό βήμα, οδηγώντας την ομάδα του στον τελικό του φημισμένου τουρνουά *Atlantic Coast Conference* (ACC). κατακτώντας τον τίτλο.  Αναδείχθηκε καλύτερος αμυντικός της χρονιάς. Στην τρίτη χρονιά του ήταν ο αδιαμφισβήτητος ηγέτης, και οδήγησε σε έναν ακόμη τίτλο στο τουρνουά ACC. Αναδείχθηκε για άλλη μια φορά αμυντικός της χρονιάς και καλύτερος παίκτης στην περιφέρειά του. Στην τελευταία του χρονιά στο κολέγιο η ομάδα κέρδισε τα πρώτα 13 παιχνίδια της, αλλά για άλλη μια φορά έχασε την ευκαιρία στον τελικό της διοργάνωσης, αυτή τη φορά στον δεύτερο γύρο, με αντίπαλο τους Στάνφορντ Κάρντιναλς. Ωστόσο, η σεζόν του με 20,8 πόντους και 14,7 ριμπάουντ (πρώτος στο πρωτάθλημα) του χάρισε πολυάριθμες ατομικές διακρίσεις μεταξύ των οποίων του παίκτη της χρονιάς του NCAA. Στο τέλος της πανεπιστημιακής του καριέρας,  ήταν ο δεύτερος καλύτερος μπλοκέρ σουτ στην ιστορία του NCAA. Αποφοίτησε με πτυχίο στην ψυχολογία.

### NBA
Επιλέχθηκε πρώτος συνολικά στο ντραφτ του NBA το 1997 από τους Σαν Αντόνιο Σπερς. Οι Σπερς δυσκολεύονταν στα πλέι οφ για αρκετά χρόνια και η καταστροφική σεζόν 1996–97, στην οποία ο σέντερ τους Ντέιβιντ Ρόμπινσον έχασε σχεδόν ολόκληρη τη χρονιά λόγω τραυματισμού και η ομάδα τελείωσε με ρεκόρ 20 νίκες – 62 ήττες, εξακολουθούσε να είναι δύσκολη. Μετά την άφιξη του Ντάνκαν και με τον έμπειρο Ρόμπινσον, οι Σπερς έγιναν μια από τις πιο δυνατές ομάδες που διεκδικούσαν το πρωτάθλημα, με το δίδυμο των δύο παικτών να γίνεται γνωστό ως οι «Δίδυμοι Πύργοι». Στην πρώτη σεζόν του, ο Ντάνκαν ανταποκρίθηκε στις προσδοκίες, έχοντας μέσο όρο 21,1 πόντους, 11,9 ριμπάουντ, 2,7 ασίστ και 2,5 κοψίματα. Αναδείχθηκε ρούκι της χρονιάς, ενώ επιλέχθηκε στην Πρώτη Ομάδα των Ρούκι, στην Πρώτη Ομάδα του πρωταθλήματος  και στη Δεύτερη Καλύτερη Αμυντική Ομάδα. Οδήγησε τους Σπερς στα πλέι οφ ως πέμπτους στη Δυτική Περιφέρεια με ρεκόρ 56–26. Η συνέχεια ήταν καλύτερη: την σεζόν 1998–99 έχοντας μέσο όρο 21,7 πόντους, 11,4 ριμπάουντ και 2,5 κοψίματα στην κανονική περίοδο, επιλέχθηκε τόσο στην Πρώτη Ομάδα του ΝΒΑ, όσο και στην Καλύτερη Αμυντική Ομάδα και στους τελικούς, οι Σπερς νίκησαν τους Νιου Γιορκ Νικς με 4–1, χάνοντας μόνο δύο παιχνίδια σε ολόκληρη τη φάση των πλέι οφ. Ο Ντάνκαν ήταν πολυτιμότερος παίκτης των τελικών έχοντας 27,4 πόντους και 14,5 ριμπάουντ και συμβάλλοντας έτσι στον περιορισμό των Νικς σε κάτω από τους 90 πόντους, οδηγώντας τους Σπερς στο πρώτο τους τίτλο στην ιστορία του πρωταθλήματος. Το 2000 ήταν πολυτιμότερος παίκτης (από κοινού) στο All Star Game έχοντας 24 πόντους και 14 ριμπάουντ. 

Το 2002 και το 2003 αναδείχθηκε πολυτιμότερος παίκτης (MVP) της κανονικής περιόδου. Μετά από δύο συνεχόμενες απογοητεύσεις στα πλέι οφ, βελτιώθηκε στατιστικά τη σεζόν 2001–02 έχοντας τα υψηλότερα ποσοστά καριέρας στο σκοράρισμα (25,5 πόντοι ανά παιχνίδι) και στα ριμπάουντ (12,7 ριμπάουντ ανά παιχνίδι) και επίσης είχε κατά μέσο όρο 3,7 ασίστ και 2,5 κοψίματα ανά παιχνίδι, με τα δύο τελευταία να είναι τα καλύτερα της σταδιοδρομίας του. Ήταν επίσης στην Πρώτη Ομάδα και στην Πρώτη Αμυντική Ομάδα του πρωταθλήματος. Την επόμενη σεζόν είχε μέσο όρο 23,3 πόντους την καλύτερη χρονιά του στα ριμπάουντ με 12,9 και 2,9 κοψίματα ανά αγώνα, όπως επίσης και την επιλογή του στην καλύτερη αμυντική πεντάδα. Ένα δεύτερο πρωτάθλημα ήρθε τη δεύτερη αυτή χρονιά με τους Σπερς να θεωρούνται ως μία από τις καλύτερες ομάδες στην ιστορία του πρωταθλήματος. Το 2003 αναδείχθηκε αθλητής της χρονιάς (από κοινού με τον Ρόμπινσον) από το περιοδικό *Sports Illustrated*.

thumb|Το 2009 (δεξιά) μαζεύοντας ένα ριμπάουντ 

Μετά την αποχώρηση του Ρόμπινσον, ο Ντάνκαν έγινε ο αδιαμφισβήτητος ηγέτης της ομάδας. Με ύψος 2,11 μ. καθιερώθηκε ως πάουερ φόργουορντ αλλά πλέον αγωνίστηκε ως σέντερ, ενώ θεωρείται ένας από τους κορυφαίους πάουερ φόργουορντ στην ιστορία του NBA. Δεν εντυπωσίαζε με το παιχνίδι του, όμως οι κινήσεις του ήταν αποτελεσματικές. Η ομάδα αναδομήθηκε και με νέους συμπαίκτες τους Τόνι Πάρκερ και Μανού Τζινόμπιλι παρέμεινε στο προσκήνιο με διαφορετικό τρόπο παιχνιδιού. Καθιερώθηκε σταδιακά μία νοοτροπία ανιδιοτέλειας και ομαδικού μπάσκετ, με τους παίκτες να παίρνουν χαμηλότερα ατομικά συμβόλαια, ώστε οι Σπερς να μπορούν να αναπληρώνουν συνεχώς το ρόστερ με ισχυρά ταλέντα υποστήριξης. Αν και τα στατιστικά του μειώθηκαν (20,3 πόντοι, 11,1 ριμπάουντ, 2,7 ασίστ και 2,6 κοψίματα) τη σεζόν 2004–05, οι Σπερς επέστρεψαν στους τελικούς του NBA, κερδίζοντάς τους με το Ντάνκαν να λαμβάνει το τρίτο του βραβείο MVP τελικών με μέσους όρους 20,6 πόντους και 14,1 ριμπάουντ στην επικράτηση επί των πρωταθλητών Ντιτρόιτ Πίστονς με 4–3. Η μάχη των δύο ομάδων ήταν σκληρή μέχρι το τέλος με τους Πίστονς να προηγούνται μέχρι και 15 πόντους στο έβδομο και τελευταίο παιχνίδι. Τη σεζόν 2006–07 ο Ντάνκαν είχε μέσους όρους 20 πόντους και 10,6 πόντους και η επικράτηση επί των Κλίβελαντ Καβαλίερς ήταν εύκολη με 4–0. 

Τα τρία επόμενα χρόνια ο Ντάνκαν διατηρήθηκε σε υψηλά επίπεδα απόδοσης, όμως οι Σπερς κατρακύλησαν μέχρι και τη μη πρόκρισή τους στα πλέι οφ το 2009. Στις 31 Μαΐου 2012, στον τρίτο αγώνα των τελικών της Δυτικής Περιφέρειας με αντίπαλο τους Οκλαχόμα Σίτι Θάντερ, ο Ντάνκαν σημείωσε ρεκόρ για τα περισσότερα κοψίματα στην ιστορία των πλέι οφ, ξεπερνώντας τον Καρίμ Αμπντούλ Τζαμπάρ. Οδήγησε τους Σπερς στην κατάκτηση συνολικά πέντε πρωταθλημάτων με τον τελευταίο να έρχεται το 2014 στα 38 του χρόνια. Κατά τη διάρκεια της σεζόν 2013–14 είχε 15,1 πόντους και 9,7 ριμπάουντ μέσους όρους στην κανονική περίοδο, οι Σπερς σημείωσαν τις περισσότερες νίκες στο πρωτάθλημα με 62 και στον επαναληπτικό των τελικών με τους Μαϊάμι Χιτ του 2012 αυτή τη φορά βγήκαν νικητές. Η επικράτηση σε πέντε αγώνες ήταν συντριπτική με σύνολο διαφοράς άνω των 70 πόντων για πρώτη φορά στην ιστορία. 

Ο Ντάνκαν συμμετείχε 13 φορές σε NBA All-Star παίκτης. Έκλεισε την καριέρα του με μέσο όρο 19,0 πόντους, 10,4 ριμπάουντ και 2,2 κοψίματα. Η αμυντική του παρουσία ήταν εξέχουσα έχοντας 8 επιλογές στην καλύτερη αμυντική ομάδα και 7 στη δεύτερη, χωρίς να έχει κερδίσει ποτέ το τρόπαιο του κορυφαίου αμυντικού της χρονιάς.  Έκλεισε την καριέρα του ως έκτος ριμπάουντερ στην ιστορία του NBA, ενώ αν συμπεριληφθουν και τα πλέι οφ είναι τέταρτος. Οι 16 χρονιές που πήρε ψήφους στην ανάδειξη του πολυτιμότερου παίκτη της κανονικής περιόδου υστερούσαν μόνο του Καρίμ Αμπντούλ Τζαμπάρ τη στιγμή της αποχώρησής του. Οι 15 επιλογές του στις καλύτερες πεντάδες της χρονιάς είναι η δεύτερη καλύτερη επίδοση στην ιστορία του πρωταθλήματος. Η τριάδα των Ντάνκαν, Πάρκερ και Τζινόμπιλι κατέκτησαν μαζί 126 νίκες στα πλέι οφ στην καριέρα τους, τις περισσότερες στην ιστορία του NBA από οποιαδήποτε άλλη τριάδα. Επίσης, σημείωσαν τις περισσότερες νίκες στην κανονική σεζόν στην ιστορία του NBA (575). Το Δεκέμβριο του 2016 οι Σπερς απέσυραν τη φανέλα με το 21 που φορούσε ο Ντάνκαν. Το 2021 εισήχθη στο Naismith Memorial Basketball Hall of Fame και την ίδια χρονιά συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

### Διεθνής καριέρα
Η διεθνής του καριέρα ξεκίνησε με τη συμμετοχή του σε κολεγιακές ομάδες των Η.Π.Α., αρχικά το 1994 με τους Αγώνες Καλής Θέλησης και το 1997 με την Πανεπιστημιάδα κατακτώντας και τα αντίστοιχα χρυσά μετάλλια. Αγωνίστηκε για πρώτη φορά με την Εθνική ομάδα των ΗΠΑ στο Αμερικανικό Πρωτάθλημα Καλαθοσφαίρισης του 1999 (που λειτούργησε και ως προολυμπιακο τουρνουά) έχοντας 12,7 πόντους και 9,1 ριμπάουντ (δεύτερος στη διοργάνωση). Ένας τραυματισμός δεν του επέτρεψε τη συμμετοχή στους Ολυμπιακούς Αγώνες του 2000. Και στην επόμενη αντίστοιχη διοργάνωση του 2003 ήταν μέλος της ομάδας που σημείωσε μόνο νίκες. Ο ίδιος είχε 15,6 πόντους και 8 ριμπάουντ, και πάλι δεύτερος  της διοργάνωσης. Συμμετείχε επίσης στους Ολυμπιακούς Αγώνες της Αθήνας το 2004, όπου ήταν βασικός σε όλους τους αγώνες και κέρδισε χάλκινο μετάλλιο με την ομάδα των ΗΠΑ στη χειρότερη εμφάνιση της χώρας σε τέτοια διοργάνωση. Ήταν πρώτος ριμπάουντερ της ομάδας με μέσο όρο 9. Οι τρεις ήττες  σε ένα μόνο έτος ήταν περισσότερες από ό,τι τα 68 προηγούμενα χρόνια μαζί. Ήταν επίσης η πρώτη φορά από τότε που οι παίκτες του NBA έγιναν επιλέξιμοι, που η ανδρική ομάδα μπάσκετ των ΗΠΑ έχασε έναν αγώνα σε διεθνή διοργάνωση και επέστρεψε στη χώρα χωρίς το χρυσό μετάλλιο. Μετά το τουρνουά, ο Ντάνκαν απογοητευμένος από την απροετοίμαστη ομάδα σχολίασε ότι η διεθνής καριέρα του μάλλον έληξε. Συμμετείχε συνολικά σε 40 αγώνες.

## Στατιστική

**Μέσοι όροι ανά σεζόν στο NBA (κανονική περίοδος)**

Πηγή : Basketball reference

## Τίτλοι και διακρίσεις

* 5 × Πρωτάθλημα NBA (1999, 2003, 2005, 2007, 2014)
* 2 × ΝΒΑ πολυτιμότερος παίκτης (2002, 2003)
* 3 × MVP τελικών NBA (1999, 2003, 2005)
* 15 × NBA All-Star (1998, 2000 – 2011, 2013, 2015)
* NBA All-Star Game MVP (2000)
* 10 × Πρώτη ομάδα All-NBA (1998 – 2005, 2007, 2013)
* 3 × Δεύτερη καλύτερη ομάδα ΝΒΑ (2006, 2008, 2009)
* 2 × Τρίτη καλύτερη ομάδα NBA (2010, 2015)
* 8 × NBA Καλύτερη αμυντική ομάδα (1999 – 2003, 2005, 2007, 2008)
* 7 × NBA Δεύτερη αμυντική ομάδα (1998, 2004, 2006, 2009, 2010, 2013, 2015)
* ΝΒΑ Ρούκι της χρονιάς (1998)
* NBA Καλύτερη ομάδα ρούκι  (1998)
* Η φανέλα Νο. 21 αποσύρθηκε από τους Σαν Αντόνιο Σπερς
* Καλαθοσφαιριστής της  χρονιάς των ΗΠΑ (2003)
* *Sports Illustrated Sportsman of the Year* (2003)
* Επετειακή ομάδα 75 χρόνων του NBA
* *Consensus National College Player of the Year* (1997)
* 2 × Consensus πρώτη ομάδα All-American (1996, 1997)
* Πρώτος στα ριμπάουντ NCAA (1997)
* 3 × NABC αμυντικός παίκτης της χρονιάς (1995–1997)
* 2 × ACC Παίκτης της Χρονιάς (1996, 1997)
* 3 × Πρώτη ομάδα All-ACC (1995–1997)
* Η φανέλα Νο. 21 αποσύρθηκε από τους *Wake Forest Demon Deacons*

## Παραπομπές


## Εξωτερικοί σύνδεσμοι
 
*  
* Αναλυτικά στατιστικά καριέρας 
* Tim Duncan 

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA 
Κατηγορία:Καλαθοσφαιριστές Σαν Αντόνιο Σπερς
Κατηγορία:Αμερικανοί Ολυμπιονίκες
Κατηγορία:Ολυμπιονίκες της καλαθοσφαίρισης 
Κατηγορία:Καλαθοσφαιριστές στους Θερινούς Ολυμπιακούς Αγώνες 2004
Κατηγορία:Καλαθοσφαιριστές All-Star Game (NBA)
Κατηγορία:Εισαχθέντες στο Naismith Memorial Basketball Hall of Fame
Κατηγορία:Πάουερ φόργουορντ
Κατηγορία:Σέντερ